KUOLEMANRANGAISTUS MAAILMALLA

		Yhdistyneiden kansakuntien ihmisoikeusjulistuksen 3. artiklan mukaan jokaisella ihmisellä on oikeus elämään. Lisäksi 5. artiklassa sanotaan, että ”ketään ei saa kiduttaa eikä kohdella tai rankaista julmasti, epäinhimillisesti tai alentavasti.”

		Kuolemanrangaistus on äärimmilleen vietyä kidutusta, jossa valtiovalta käyttää sekä psyykkistä että fyysistä väkivaltaa jo muutenkin avuttomana viranomaisten vallassa olevaa ihmistä kohtaan. Usein kuolemanrangaistusta ajatellaan vain pelkkänä teloitushetkenä. Todellisuudessa kuolemaantuomitut henkilöt joutuvat elämään jopa vuosikymmeniä odottaen teloitushetkeään. Esimerkiksi Japanissa kuolemaantuomitut saavat tietää teloituksestaan yleensä vain muutamia tunteja ennen tuomion täytäntöönpanoa eikä heille anneta mahdollisuutta sanoa hyvästejä sukulaisilleen. Kiduttajien yksi tehokkaimmista kidutustavoista on antaa uhrin luulla, että hänet aiotaan tappaa. Miltä mahtaa tuntua kun tällainen kidutus jatkuu useita vuosikymmeniä?

		Usein myös kuvitellaan, että kuolemaantuomitut ovat erityisen pahoja ihmisiä, jotka ansaitsevat tulla teloitetuksi. Tällöin unohdetaan, että ympäri maailmaa kuolemantuomioita jaetaan hyvin erilaisista rikoksista. Joissakin maissa kuolemantuomio on ainoa mahdollinen rangaistus esimerkiksi huumerikoksista, oli kyseessä sitten satunnainen käyttäjä tai huumekuriiri. Lisäksi joissain maissa käytetty sharia-lainsäädäntö määrää kuolemantuomion prostituutiosta ja aviorikoksesta, josta todisteeksi saattaa riittää pelkkä mustasukkaisen miehen epäilys. Kuolemantuomiota saatetaan käyttää myös mielipidevankien vaientamiseen tai tyhjentämään täyteen ahdettuja vankiloita.

		Kuolemanrangaistus koskettaa itse kuolemaantuomitun ja hänen läheistensä lisäksi laajasti myös muita ihmisiä. Oikeusprosessissa osallisina olevat kokevat tapahtuman usein syvästi traumatisoivana ja monet heistä vastustavatkin kuolemanrangaistusta. Tuomarit esimerkiksi saattavat joissain maissa joutua tuomitsemaan ihmisiä kuolemaan vaikka itse vastustaisivat rangaistusta tai pitäisivät sitä kohtuuttomana kyseessä olevaan rikokseen. Kuolemantuomio on luonnollisesti äärimmäinen rasitus ja henkinen taakka tuomitun läheisille. Kun Sudanissa vuonna 1990 teloitettiin 28 rikoksesta tuomittua, useat heidän perheenjäsenistään sairastuivat vakavasti ja kuolivat.

		Ajettaessa kuolemanrangaistuksen poistamista, ei missään nimessä haluta vähätellä rikosten uhrien surua ja menetystä tai tapahtunutta rikosta. Kuolemanrangaistus ei kuitenkaan tuo takaisin menetettyjä omaisia, vaan jatkaa väkivallan kierrettä aiheuttamalla yhä enemmän väkivallan uhreja ja surua. Jos todella uskomme, että tappaminen on väärin, täytyy kuolemanrangaistus poistaa kaikkialta maailmasta.

		Kuolemanrangaistus on julma, epäinhimillinen ja peruuttamaton rangaistus. Muunmuassa Amnesty International vastustaa kuolemanrangaistusta sen kaikissa muodoissa ilman poikkeuksia. 

Kuolemanrangaistus numeroina

		Vuonna 2002, ainakin 1526 vankia teloitettiin 31 maassa ja ainakin 3248 henkilöä tuomittiin kuolemaan 67 maassa. Nämä luvut ovat Amnesty Internationalin tietoon tulleet tapaukset, todelliset luvut ovat varmasti tätäkin korkeampia. 

		Vuonna 2002 81 % kaikista tiedetyistä teloituksista suoritettiin Kiinassa, Iranissa, Saudi-Arabiassa ja USA:ssa. Kiinassa Amnesty Internationalin tilastojen mukaan teloitettiin 1060 vankia, mutta todellisen luvun uskotaan olevat paljon korkeampi. Ainakin 113 vankia teloitettiin Iranissa ja 71 USA:ssa. Vuoden 2001 huhtikuun ja heinäkuun välisenä aikana ainakin 1781 ihmistä teloitettiin Kiinan hallituksen ylläpitämän, niin kutsutun ”iske kovaa” -rikollisuuden vastaisen kampanjan aikana.

		Kuolemanrangaistuksen yksi suurimmista epäkohdista on sen peruuttamattomuus ja mahdollisuus, että myös viattomia teloitetaan. Kun USA:ssa on vuodesta 1977 lokakuuhun 2003 mennessä teloitettu 877 kuolemaantuomittua, on samalla aikavälillä vapautettu yli sata kuolemantuomion saanutta vankia syyttöminä. USA:n kuolemanselleissä istui vuoden 2002 alussa yli 3700 kuolemaantuomittua.

		Kuolemaan tuomitaan myös sellaisia henkilöitä, jotka ovat rikoksen tehdessään olleet alle 18-vuotiaita, mikä on kansainvälisten ihmisoikeussopimusten vastaista. Vuoden 2000 jälkeen on Amnestyn mukaan vain neljässä maassa teloitettu alaikäisiä rikoksentekijöitä: Kongon demokraattisessa tasavallassa, Iranissa, Pakistanissa ja USA:ssa. Viiden viime vuoden aikana Amnestyn tietoon on tullut 18 alaikäisen rikoksentekijän teloitusta, joista 13 toteutettiin USA:ssa. Vuonna 2003 Amnesty on rekisteröinyt kolme alaikäisen rikoksentekijän teloitusta - kaikki tapahtuivat Teksasin osavaltiossa USA:ssa. Lisäksi yksi alaikäisen rikoksentekijän teloitus pantiin toimeen Oklahomassa huhtikuussa 2003. Pakistan on poistanut kuolemantuomiot alaikäisiltä rikoksentekijöiltä vuoden 2002 jälkeen ja Kongon demokraattinen tasavalta on jäädyttänyt teloitukset.

		Yli 35 maata on luopunut kuolemanrangaistuksesta kaikissa rikoksissa vuoden 1990 jälkeen. Näitä maita löytyy niin Afrikasta, Amerikoista, Aasiasta kuin Euroopastakin. Kun kuolemanrangaistus kerran lopetetaan rangaistuskeinona, se harvoin otetaan uudelleen käyttöön. Vuoden 1985 jälkeen vain neljä maata on ottanut kuolemanrangaistuksen uudelleen käyttöön. Yksi näistä maista, Nepal, luopui kuitenkin uudelleen kuolemanrangaistuksesta, Filippiineillä teloituksia on vähennetty aiemmasta ja kahdessa muussa (Gambiassa, Papua Uudessa Guineassa) ei ole pantu teloituksia täytäntöön.   

10 SYYTÄ POISTAA KUOLEMANRANGAISTUS

	1. Kuolemanrangaistus loukkaa jokaisen ihmisen oikeutta elämään
	2. Kuolemanrangaistus on äärimmäinen kidutuksen muoto
	3. Kuolemanrangaistus on peruuttamaton ja syyttömiä saatetaan teloittaa
	4. Kuolemanrangaistusta sovelletaan mielivaltaisesti
	5. Kuolemanrangaistusta käytetään rasistisesti ja syrjivästi
	6. Kuolemanrangaistusta käytetään poliittisen opposition vaientamiseen
	7. Kuolemanrangaistus ei ehkäise rikollisuutta
	8. Kuolemanrangaistus vaikuttaa yhteiskuntaan raaistavasti
	9. Kuolemanrangaistus voi tehdä ”terroristeista” marttyyreja
	10. Kuolemanrangaistus ei ole vankilaa halvempi vaihtoehto

LISÄTIETOJA KUOLEMANRANGAISTUKSESTA
    
		Amnesty International
•	http://www.amnesty.org
		Amnesty Internationalin kuolemanrangaistuksen vastaiset sivut
•	http://web.amnesty.org/pages/deathpenalty_index_eng
		Amnestyn Suomen osasto
•	http://www.amnesty.fi
		Amnestyn USA:n osaston kuolemanrangaistuksen vastaiset sivut
•	http://www.amnestyusa.org/abolish/

IDEOITA OPPITUNNILLE – TEHTÄVIÄ JA MIETITTÄVÄÄ

	Tehtävä 1	Alla kysymyksiä, joita luokka voi pohtia joko yhdessä tai oppilaat voivat tutkia aihetta joko yksin tutkielman muodossa tai ryhmätyönä
•	Kuolemanrangaistus rikosten ehkäisijänä
•	Mitä todisteita puolesta ja vastaan?
•	Onko oikein tappaa ihminen pelotteeksi toisille?
•	Kuolemanrangaistuksen korjaamattomuus
•	Onko yhdenkään syyttömän teloittaminen hyväksyttävää jos kuolemanrangaistuksella saadaan kuitenkin poistettua rikoksentekijät kaduilta?
•	Kuolemanrangaistuksen vaihtoehdot
•	Elinkautinen?
•	Onko julmempaa tuomita ihminen elinkautiseen kuin teloittaa hänet?
•	Vankeus sekä terapia ja kuntoutus?
•	Rikollisen henki ja sen hinta
•	Onko oikein perustella teloituksia taloudellisuussyillä?
•	Onko oikein ottaa kuolemanrangaistus käyttöön vain, koska vankiloissa on niin täyttä?
•	Voidaanko ihmisen henki hinnoitella? Entä rikollisen?
•	Silmä silmästä, henki hengestä
•	Saako maksaa ”potut pottuina”?
•	Yleinen mielipide ja kuolemanrangaistus
•	Kannattavatko ihmiset kuolemanrangaistusta?
•	Kannattavatko ihmiset kuolemanrangaistusta jos vaihtoehtona on elinkautinen ilman mahdollisuutta ehdonalaiseen?
•	Pitääkö valtion ottaa käyttöön kuolemanrangaistus, jos kansa niin tahtoo? Pitääkö valtion seurata aina kansan tahtoa?
•	Onko rikoksia, joista kuolemanrangaistus on sopiva rangaistus?
•	Onko järkevää todistaa ihmisille, että tappaminen on väärin, tappamalla ihmisiä?
•	Rangaistuslaitoksen tehtävät
•	Mikä on vankeuslaitoksen tehtävä – kosto, rankaiseminen, kuntouttaminen, rikosten ehkäisy? Miten kuolemanrangaistus sopii tähän tehtävään?
•	Kuolemanrangaistuksen mielivaltaisuus
•	Rasistinen kuolemanrangaistus?
•	Kuolemanrangaistus - köyhän miehen oikeutta?
•	Saavatko pahimmat rikoksentekijät kuolemanrangaistuksen? Entä jäävätkö pikkurikolliset sen ulkopuolelle? (Vaikea tehtävä, johon vastaaminen vaatii esimerkkien etsimistä.)
•	Kuolemanrangaistus ja uhrit
•	Miltä tuntuu kun oma läheinen murhataan? Ratkaiseeko murhaajan kuolemanrangaistus jotain?
•	Miltä tuntuu kun on kuolemaantuomittu? Onko rangaistus kohtuullinen?
•	Miltä tuntuu kun läheinen on tuomittu kuolemaan? Onko rangaistus kohtuullinen?

	Tehtävä 2	Tutkikaa kymmentä syytä poistaa kuolemanrangaistus. Perustelkaa syyt.

	Tehtävä 3	Motivaattorina rankan aiheen käsittelemiseksi voisivat oppilaat ryhmätyönä etsiä eri lähteitä hyväksi käyttäen tietoa siitä, mitä edistysaskelia on jo saatu aikaiseksi kuolemanrangaistuksen lopettamiseksi eri puolilla maailmaa.

	Tehtävä 4	Oppilaat voivat yleisellä tasolla keskustella kuolemanrangaistuksesta puolesta ja vastaan ja erityisesti MIKSI?

	Tehtävä 5	Tutustukaa YK:n ihmisoikeuksien julistukseen ihan yleisesti. Tämä sopisi myös pohjustukseksi aiheen käsittelylle.

	Tehtävä 6	Elämänkatsomustiedon tai uskonnon tunneilla voitaisiin tutustua kuolemanrangaistukseen eri uskonnoissa puolesta ja vastaan.

		Aineistoa tutkimustyölle voi etsiä Internetistä esimerkiksi Amnesty Internationalin kotisivuilta, maakoordinaattoreilta ja kuolemanrangaistuskoordinaatiolta. Koordinaattorien yhteystiedot löytyvät Amnestyn omilta kotisivuilta.

		“Kuolemanrangaistus ei ole sen tehokkaampi pelote kuin elinkautinen vankeus. On myös varmaa, että kuolemanrangaistuksen taakka kaatuu köyhien ja vähempiosaisten yhteiskunnan jäsenten kannettavaksi.” – USA:n korkeimman oikeuden entinen tuomari Thurgood Marshall 

Luomispvm 21.10.2003
Mia Meri, Kuolemanrangaistuksen vastaisen työn koordinaattori, Amnestyn Suomen osasto